**ШЕШІМ**

**ҚАЗАҚСТАН РЕСПУБЛИКАСЫ АТЫНАН**

 « » сәуір 2015 жыл Қызылорда қаласы

 Қызылорда облысының кәмелетке толмағандардың істері жөніндегі мамандандырылған ауданаралық соты құрамында төрағалық етуші судья Қ., хатшылықта Қ. болып, Қызылорда қаласы прокурорының көмекшісі А. талапкер Э. жауапкер Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын органының өкілі Ж. «Жетім балалар мен ата-анасының қамқорлығынсыз қалған балаларға арналған балалар үйі» мемлекеттік коммуналдық мекемесінің директоры Л.қатысуларымен Қызылорда облысының кәмелетке толмағандардың істері жөніндегі мамандандырылған ауданаралық сотының залында өзінің ашық сот отырысында талапкер Д.жауапкерлер Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын органы мен «Жетім балалар мен ата-анасының қамқорлығынсыз қалған балаларға арналған балалар үйі» мемлекеттік коммуналдық мекемесінен ......2002 жылы туылған Д. есімді баласына қатысты ата-аналық құқығын қалпына келтіру және баласын өзінің тәрбиесіне қайтарып беруді туралы талап арызын қарап

**А Н Ы Қ Т А Ғ А Н Ы:**

Талапкер Э. сотқа талап арыз беріп, онда ......02.2002 жылы туылған ұлы Д. №..... орта мектеп екінші сыныпқа дейін білім алғанын, 2010 жылдан бастап мектепке бармағанын, себебі, ..... жылы туыс ата-ана келіп мектепте бітірушілерден 20-25 мың теңге ақша жинап жатыр деп келгенін, білім бөлімінен және мектеп директорынан сұрағанын, кейін барлық құзырлы органдарға арызданғанын, газет беттерінде мақалалар жарияланғанын, осыдан кейін үйінен сот орындаушылар келіп баласын алып кеткенін, баласын ЦАН-га орналатырғанын, ...2014 жылы балалар үйіне орналастырғанын, өзінен баланы тартып алатындай жезөзше емес екенін, арақ немесе темекі шекпейтінін, ешкімге қарызы жоқ, құқық қорғау органдарына есепке алынбағанын, біреудің отбасын бұзбағанын, бұл жағдаймен келіспейтінін, өзіне және баласына келтірген залалды қайтармай қоймайтынын, Қазақстан сотына әділдік таппағанын, халықаралық сотқа жүгінетінін, казіргі уақытта ұлы жетім балалар үйінде тәрбиеленіп жатырғанын, ұлы үйді сағындым деп айтатынын, ....2002 жылы туылған Д. Е. есімді баласына қатысты ата-аналық құқығын қалпына келтіруді және баласын өзінің тәрбиесіне қайтарып беруді сұраған.

Осы азаматтық іс бойынша екі сот отырысы өткізілді. 8 сәуір 2015 жылы сағат 16-00 де болған сот отырысында талапкер Э. қатысып, іс бойынша төрағалық етуші судьяға қарсылық білдірді.

Талапкер Э. төрағалық етуші судьяға берген қарсылығы ҚР АІЖК-нің 42 бабына сәйкес сот төрағасы А. қаралып, соттың 8 сәуір 2015 жылғы ұйғарымымен қанағаттандырусыз қалдырылды.

Осыдан кейін төрағалық етуші судья сот отырысын жалғастырды, алайда, талапкер Э. сот ғимаратында болсада сот залына кіруден бас тартты. Осы факті бойынша тиісті акт жасалынған.

Келесі сот отырысы 22 сәуір 2015 жылы сағат 16-30 басталып, төрағалық етуші судья тарапынан ҚР АІЖК-нің 185 бабының талаптарына сәйкес іске қатысушы тараптарға ҚР АІЖК-нің 47 бабында көзделген құқықтары мен міндеттерін түсіндіру барысында талапкер Э. өз бетімен сөйлеп, төрағалық етуші судьяның өкіміне бағынбай, сот залынан өз бетімен шығып кеткен.

Осындай сотты құрметтемеушілік фактісі бойынша төрағалық етуші судья сот отырысында ..... сәуір 2015 жылғы сот қаулысымен талапкер Э. Қазақстан Республикасы ӘҚБтК-нің 653 бабының 1 бөлігімен кінәлі деп танып, оған ескерту жасау түріндегі әкімшілік жазасын тағайындады.

Осындай мән-жайларға байланысты сот азаматтық істі талапкер Э. қатысуынсыз қарауды жалғастырып, аяқтады.

Сот отырысында жауапкер Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын органының өкілі Ж. өз жауабында талапкер Э. үйіне сот ұйғарымымен оның тұрмыстық жағдайын зерттеу үшін барған кезде талапкер Э. үйінен кіргізбей, өзінің тұрмыстық жағдайын зерттеуге қарсылық білдіргенін, талапкер Э. өзінің ....02.2002 жылы туылған Е. есімді баласын 2010 жылдың екінші тоқсанынан бастап орта білім алу үшін мектепке жібермегенін, яғни, 3 сыныптан бастап сабаққа жібермегенін, осыған байланысты талапкер Э. Қызылорда қаласының мамандандырылған әкімшілік сотының ....03.2011 жылғы және .06.2011 жылғы қаулыларымен баланы тәрбиелеу және оқыту жөніндегі міндеттерді дәлелді себептерсіз орындамағаны үшін әкімшілік жауапқа тартылғанын, Қызылорда қалалық сотының шешімімен маусым 2012 жылғы шешімімен талапкер Э. өз баласын оқу жылы күнделікті мектепке жіберіп отыру міндеттелгенін, ол міндеттемені Э. орындамағанын, Э. мәселесі бірнеше рет Қызылорда қаласы әкімдігі жанындағы кәмелетке толмағандардың ісі және олардың құқықтарын қорғау жөніндегі комиссиясының қыркүйек 2011 жылы, наурыз 2012 жылы, қыркүйек 2012 жылы, ақпан 2013 жылы, қыркүйек 2013 жылы отырысынтарында қаралғанын, содан кейін Э. баласын мектепке оқуға жібермеген соң Қызылорда облысының кәмелетке толмағандардың істері жөніндегі мамандандырылған ауданаралық сотының қазан 2012 жылғы шешімімен Э. кәмелетке толмаған Д. қатысты ата-аналық құқығы шектелгенін, өз әрекеттерін өзгертпеген соң Қызылорда облысының кәмелетке толмағандардың істері жөніндегі мамандандырылған ауданаралық сотының ақпан 2014 жылғы шешімімен Э. кәмелетке толмаған Д. қатысты ата-аналық құқығы айырылғанын, осы сот шешімі негізінде кәмелетке толмаған бала 2014 жылдың наурызында анасынан алынып, кәмелетке толмағандарды бейіидеу орталығына орналастырылғанын, 2014 жылдың тамыз күні балалар үйіне орналастырылды, Э. баласын сабаққа жіберуден бас тартып отырғанын, басшы тұлғалардың әрекеттерін айтатынын, өз балысын ойлап отырмағанын, үйіне зертетуге қарсылық білдіргенін, кәмелетке толмаған Д. есімді баласы казіргі уақытта жақсы оқып, үлгерімі жақсы болғасын бірінші тоқсаннан кейін 5 сыныпқа ауыстырылғанын, бала ашылып, басқа балалармен қарым-қатынас жасап, жақсы өсіп келе жатырғанын, үш жыл бойы мектепке жібермей анасы баласының дамуына зиян келтіргенін, сондықтан баланың мүддесін негізге алып, талапкер Э. талап арызын қанағаттандырусыз қалдыруды сұрайтынын көрсетті.

Жауапкер «Жетім балалар мен ата-анасының қамқорлығынсыз қалған балаларға арналған балалар үйі» мемлекеттік коммуналдық мекемесінің директоры Л. сот отырысында берген өз жауабында кәмелетке толмаған Д.. тамыз 2014 жылы балалар үйіне қабылданғанын, 30 тамыздан 8 қазанға дейін анасымен кездестірмеу туралы арнайы қалалық білім бөлімінен хат болғанын, 8 қазаннан бастап анасы мен атасы Ж.. әр аптаның сенбі күні сағат 11-00 ден 12-00 ге дейін кездесуге рұқсат берілгенін, әр апта сайын анасы Э.. немесе атасы Ж.. келіп баламен кездесіп тұрғанын, баламен кездесу кезінде бір тәрбиеші қатысатынын, бала балалар үйіне келген кезде қорқақ, өз ойын айта алмайтын, басын көтермейтін болып келгенін, ортадан оқшауланып өсіп, тәрбиеленгенін, онымен жұмыс істеп, баланың үлгерімі жақсы екенін, сабақ оқуға ынтасы бар екенін, мектеп материалын жақсы қабылдап, жақсы оқып жатырғанын, сол себептен баланы 2015 оқу жылының екінші жартыжылдығынан бастап бесінші сыныпқа ауыстырғандарын, анасы сабаққа жібермеу салдарынан 3 жылға қалып қойғанын, казір баланың жүрген ортасына бейімделіп, белсенділігі, ерік-жігері жақсарғанын, балалар үйінде ұйымдастырылатын вокал, би және баскетбол үйірмелеріне қатысатынын, әр түрлі тақырыптағы өткізілетін іс-шараларға қызығушылықпен қатысатынын, казір мектепте, балар үйінде дос тауып, олармен жақсы қарым-қатынаста екенін, анасы балалар үйіне келіп, осы сотта көрсеткен жағдайды көрсететінін, айқай -шу шығарып кететінін, баласы сол жағдайды түсініп, ұялатынын, бала анасын сағынатынын, сот шешімімен Э. алимент өндірілгенін, бірақтан Э. алимент төлемегенін, баланың өз үйінде отбасында тәрбиеленгені дұрыс деп санайтынын, бірақтан талапкердің іс-әрекетін және баланың мүддесін басшылыққа алып, талапкер Э. талап арызы қанағаттандырусыз қалдыруды сұрайтынын көрсетті.

Азаматтық іс құжаттарын зерттеп, жауапкердің жауаптарын, прокурордың талап арыз қанағаттандырусыз қалдырылуға жатады деген қорытындыларын тыңдап, сот талапкер Э. талап арызы қанағаттандырусыз қалдырылуға жатады деп есептейді.

Қазақстан Республикасы «Неке (ерлі-зайыптылық) және отбасы туралы» Кодексінің 78 бабының 1 бөлігінде егер ата-аналар мiнез-құлқын, тұрмыс салтын және бала тәрбиесіне көзқарасын өзгерткен болса, сот олардың ата-ана құқықтарын қалпына келтiруi мүмкiн екендігі көрсетілсе, осы баптың 3 бөлігінде егер ата-ана құқықтарын қалпына келтiру баланың мүдделерiне қайшы болса, сот баланың пiкiрiн ескере отырып, ата-аналардың ата-ана құқықтарын қалпына келтiру туралы талап-арызын қанағаттандырудан бас тартуға құқылы екендігі белгіленген.

Қазақстан Республикасы Жоғарғы Сотының 28 сәуір 2000 жылғы № 4 «Соттардың балаларды тәрбиелеуге байланысты дауларды шешу кезінде заңды қолдануы туралы» нормативтік қаулысының 16 тармағына сәйкес, ата-ана құқығын қалпына келтiру туралы талап арызды қараған кезде соттар, ата-ананың мiнез-құлқы мен өмiр сүру салтының, олардың балаларды тәрбиелеуге қатысты көзқарасының өзгергенiн анықтауы тиiс. Егер ата-ана құқықтарын қалпына келтiру баланың мүдделерiне қайшы келсе, сонымен қатар бала асырап алынған болса және баланы асырап алудың күшi жойылмаса, немесе он жасқа толған бала қандай да болмасын себептерге қарамастан, ата-ана құқықтарын қалпына келтiруге қарсылық бiлдiрсе, сот талап арызды қанағаттандырудан бас тартуға құқылы (Кодекстің 78-бабының 3-тармағы).

Сотта анықталғандай, талапкер Э. өзінің ...02.2002 жылы туылған Д. есімді баласын 2010-2011 оқу жылының екінші тоқсанына бастап орта білім беретін орта мектепке сабаққа жібермеген.

Қызылорда қаласының мамандандырылған әкімшілік сотының наурыз 2011 жылғы, маусым 2011 жылғы және қаңтар 2012 жылғы қаулыларымен талапкер Э. балаларды тәрбиелеу және оқыту жөніндегі міндеттерді дәлелді себептерсіз орындамағы үшін әкімшілік жауапкершілікке тартылған.

Қызылорда қалалық сотының маусым 2012 жылғы шешімімен талапкер Э. кәмелетке толмаған баласын оқу жылында уақытында күнделікті мектепке жіберіп отыру міндеттелген, алайда баланың анасы сотпен жүктелген міндеттемені орындамаған.

Қызылорда облысының кәмелетке толмағандардың істері жөніндегі мамандандырылған ауданаралық сотының .... қазан 2012 жылғы шешімімен Э. ..02.2002 жылғы туылған Д. қатысты ата-аналық құқығынан шектелген және барлық табысының және өзге де кірісінің ¼ мөлшерінде алимент өндірілген.

Сот шешімімен кәмелетке толмаған Д. Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын органының қамқорлығына берілген.

Алайда, сот шешімінен кейін қорғаншылық және қамқоршылық орган кәмелетке толмаған баланы Э. алмаған.

Қызылорда облысының кәмелетке толмағандардың істері жөніндегі мамандандырылған ауданаралық сотының … ақпан 2014 жылғы шешімімен Э. ...02.2002 жылғы туылған Д. қатысты ата-аналық құқығынан айырылған.

Кәмелетке толмаған Д. анасынан 2014 жылдың наурызында алынып, сол күні кәмелетке толмағандарды бейімдеу орталығына, ал 30 тамыз 2014 жылы Жетім балалар мен ата-анасының қамқорлығынсыз қалған балаларға арналған балалар үйі орналастырылған.

Яғни, талапкер Э. өзінің баласы Д. қатысты ата-аналық құқығынан айыруға оның баласын орта білім беретін орта мектепке оқуға жібермей, кәмелетке толмаған баласының білім алу құқығын шектеп, оның дамуына зиян келтірген әрекеті негіз болған.

Казіргі таңда кәмелетке толмаған Д. балалар үйінің тәрбиеленушісі, №...... орта мектептің .... сынып оқушысы.

Балалар үйінің педагог-психологі А. берген педагогикалық-психологиялық мінездемесіне және сот отырысында балалар үйінің директоры Л. жауабына қарағанда кәмелетке толмаған Д. балалар үйіне келгеннен бері оқу үлгерімі жақсы, оқу жылы аяқталмай жатып ....сыныпқа ауыстырылғанын, оқу бағдарламаларын ынтамен оқып, үйірмелерге қатысатынын, ән салуды ұнататынын, мектепте және балалар үйіндегі оқушылармен жақсы қарым-қатынас жасайтынын, мінез-құлқында оң өзгерістер байқалып келетінін, баланың психологиялық жай-күйі қалыпты екенін көрсеткен.

Яғни, бала жақсы оқып, білім алып жатыр, мінез-құлқында оң өзгерістер байқалады, психологиялық жай-күйі қалыпты.

Талапкер Э. өзінің кәмелетке толмаған баласына қатысты ата-аналық құқығын қалпына келтіруді және баласын өзінің тәрбиесіне қайтарып беруді сұрап сотқа талап арыз берген.

ҚР АІЖК-нің 65 бабына сәйкес әр тарап өзінің талаптарының және қарсылықтарының негізі ретінде сілтеме жасайтын мән-жайларды дәлелдеуі тиіс екендігі бекітілген.

Алайда, талапкер тарапынан сотқа өзінің ата-аналық құқығынан айыруға негіз болған мiнез-құлқын, тұрмыс салтын және бала тәрбиесіне көзқарасын өзгерткені туралы ешқандай дәлелдеме ұсынған жоқ.

Керісінше сот ұйғарымымен тағайындалған тұрмыстық жағдайын зерттеу туралы талапқа қарсылық білдіріп, Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын орган өкілдерін үйіне кіргізбеу, тұрмыстық жағдайын зерттетпеген. Ол факті туралы тиісті акт жасалынған.

Талапкер Э. өзінің талап арызында және сотта өзінің мінез-құлқын және көзқарасын өзгертіп, алдағы уақытта баласын сабаққа баруына кедергі келтірмей, сабаққа жіберіп отыратыны туралы мәлімдеме жасаған жоқ.

Яғни, талапкер Э. сотқа өзінің мiнез-құлқын, тұрмыс салтын және бала тәрбиесіне көзқарасын өзгерткенін дәлелдеген жоқ.

Сонымен қатар, талапкер Э. сот отырысында өз бетімен сөйлеген кезіндегі сөзіне және талап арызда көрсеткеніне қарағанда оның сотқа талап арыз беру мақсаты өзінің ата-аналық құқығын қалпына келтіріп, баласын өз тәрбиесіне алу емес басшы тұлғалар тарапынан өзіне және баласына келтірген залалды қайтару, өз ақысын алу болып табылатыны байқалады.

Бұндай жағдайда талапкер Э. кәмелетке толмаған Д. оның тәрбиесіне беру кәмелетке толмаған баланың мүдделеріне қайшы болады деп сот санайды.

 Сондықтан талапкер Э. жауапкерлер Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын органы мен «Жетім балалар мен ата-анасының қамқорлығынсыз қалған балаларға арналған балалар үйі» мемлекеттік коммуналдық мекемесінен ....02.2002 жылы туылған Д. есімді баласына қатысты ата-аналық құқығын қалпына келтіру және баласын өзінің тәрбиесіне қайтарып беруді туралы талап арызы қанағаттандырусыз қалдырылуға жатады.

 Жоғарыдағылардың негізінде, Қазақстан Республикасы АІЖК-нің 217-219, 221 баптарына сай, сот

**Ш Е Ш І М Е Т Т І:**

 Талапкер Д. жауапкерлер Қызылорда қалалық білім бөлімінің қорғаншылық және қамқоршылық жөніндегі функцияларды жүзеге асыратын органы мен «Жетім балалар мен ата-ана қамқорлығынсыз қалған балалар үйі» мемлекеттік коммуналдық мекемесінен ....02.2002 жылы туылған Д. есімді баласына қатысты ата-аналық құқығын қалпына келтіру және баласын өзінің тәрбиесіне қайтарып беру туралы талап арызы қанағаттандырусыз қалдырылсын.

 Шешімге наразы жағы ол табыс етілген күннен бастап 15 күн ішінде Қызылорда облысының кәмелетке толмағандардың істері жөніндегі мамандандырылған ауданаралық соты арқылы Қызылорда облыстық сотының апелляциялық сот алқасына шағым берілуі және наразылық келтірілуі мүмкін.

 **Төрағалық етуші судья: Қ.**